ไฟแนนซ์ทูเดย์
โดย...ช.ชดา
24 ส.ค. 2558

โดย...ช.ชดา
...เสียงจากมิตรสหายและคนรอบข้าง ส่งกำลังใจให้ ม.ร.ว.ปรีดิยาธร เทวกุล อดีตรองนายกฯ ที่ถอดใจกับการเมือง หลายเสียงบอกว่าเห็นความตั้งใจทำงานเพื่อชาติ แค่จากไปแล้วมีคนคิดถึงก็น่าชื่นใจแล้ว
...สัปดาห์นี้คงได้เห็นรัฐมนตรีใหม่เข้าปฏิบัติงาน พร้อมความคาดหวังของประชาชนเต็มเปี่ยมว่าจะสามารถแก้โรคเศรษฐกิจซบเซาให้ฟื้นคืนมาได้ 
ความคาดหวังจะกลายเป็นแรงกดดันทำให้ ดร.สมคิด จาตุศรีพิทักษ์ รองนายกฯ ต้องรีบเข็นมาตรการกระตุ้นเศรษฐกิจออกมาโชว์ให้เห็นเป็นรูปธรรม หากมีแต่นโยบายที่ไม่มีแอ็กชั่นแพลน ความเชื่อมั่นที่ประชาชนมีต่อรัฐบาลอาจหดตัวตามเศรษฐกิจ
...อภิศักดิ์ ตันติวรวงศ์ รมว.คลัง น้อมรับคำติชมของนักวิชาการและนักธุรกิจ ที่ตั้งข้อสังเกตเป็นห่วงว่าจะอ่อนซ้อมวิชาเศรษฐกิจมหภาค ประเทศชาติไม่ใช่ธนาคารไซส์มันต่างกันมาก ขุนคลังบอกขอเวลาทำงานก่อนตอนนี้ยังไม่เข้าทำงานเลย อย่าเพิ่งคิดมากผลงานจะพิสูจน์เอง
ตลอดชีวิตการทำงาน อภิศักดิ์เป็นนักปฏิบัติ ทำงานหนักมาตลอดชีวิต ไม่ได้เก่งแต่ทฤษฎี สไตล์ทำงานเป็นคนฟังมากกว่าพูด งานนี้ข้าราชการอาจเหนื่อยหน่อยเพราะเดาใจรัฐมนตรีไม่ออก
...การปักธงทำซีเอสอาร์ใน จ.น่าน ของคุณปั้น-บัณฑูร ล่ำซำ ที่ทำต่อเนื่องมาหลายปี เริ่มเห็นผลเป็นรูปธรรมเมื่อได้ซีพีมาเป็นพันธมิตรในการคืนผืนป่าให้ต้นน้ำยมและต้นน้ำน่าน ไม่เสียแรงที่ทุ่มทรัพยากรลงไปเยอะ
ส่วนไทยพาณิชย์ตั้งใจทำซีเอสอาร์ทำลู่จักรยาน เพื่อชาติให้คนไทยที่สนามบินสุวรรณภูมิ เจอดินเหลวของหนองงูเห่า ต้นทุนก่อสร้างบานปลาย แต่ วิชิต สุรพงษ์ชัย ประธานเจ้าหน้าที่บริหาร ไทยพาณิชย์ ยืนยันถึงจะต้องเพิ่มงบก็ต้องทำให้สำเร็จ
...ข่าวล่ามาลือว่า บรรยง วิเศษมงคลชัย กรรมการ บสก.ผลงานเข้าตา ดร.สมคิด อาจคว้าตำแหน่งเอ็มดีธนาคารอาคารสงเคราะห์ (ธอส.) อันนี้จะเป็นข่าวจริงได้ต้องล้มการสรรหาเอ็มดีครั้งที่แล้วซะ